
VENDIM

Nr. 572, datë 22.7.2026

PËR NDRYSHIMIN E PËRGJEGJËSISË SË ADMINISTRIMIT, NGA MINISTRIA E MBROJTJES TEK MINISTRIA E INFRASTRUKTURËS DHE ENERGJISË, PËR AUTORITETIN RRUGOR SHQIPTAR, TË NJË PJESE TË PRONËS NR. 760, ME EMËRTIMIN “ISH-BRIGADË KËMBËSORIE”, ME VENDNDODHJE NË ZONËN KADASTRALE 1063, BABJE, LIBRAZHD, DHE PËR NJË NDRYSHIM NË VENDIMIN NR. 515, DATË 18.7.2003, TË KËSHILLIT TË MINISTRAVE, “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI MINISTRISË SË MBROJTJES”, TË NDRYSHUAR

Në mbështetje të nenit 100 të Kushtetutës dhe të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e Kryeministrit, Këshilli i Ministrave

VENDOSI:

1. Ndryshimin e përgjegjësisë së administrimit, nga Ministria e Mbrojtjes te Ministria e Infrastrukturës dhe Energjisë, për Autoritetin Rrugor Shqiptar, të një sipërfaqeje trualli funksional dhe të disa objekteve, me sipërfaqe të përgjithshme trualli prej 8 946.51 (tetë mijë e nëntëqind e dyzet e gjashtë pikë pesëdhjetë e një) m2, dhe sipërfaqe të gjurmës së ndërtimit prej 542.11 (pesëqind e dyzet e dy pikë njëmbëdhjetë) m2, pjesë të pronës nr. 760, me emërtimin “Ish-Brigadë Këmbësorie”, me vendndodhje në zonën kadastrale 1063, Babje, Librazhd, sipas planit të rilevimit, që i bashkëlidhet këtij vendimi dhe është pjesë përbërëse e tij, për realizimin e projektit “Zgjerimi i segmentit rrugor Elbasan–Përrenjas–Qafëthanë (faza IV)”.

2. Në listën e inventarit të pronave të paluajtshme shtetërore, bashkëlidhur vendimit nr. 515, datë 18.7.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes”, të ndryshuar, përmasat e pronës nr. 760, me emërtimin “Ish-Brigadë Këmbësorie”, me vendndodhje në zonën kadastrale 1063, Babje, Librazhd, zëvendësohen me përmasat e përcaktuara në formularin dhe planin e rilevimit, që i bashkëlidhen këtij vendimi dhe janë pjesë përbërëse të tij.

3. Ministrisë së Infrastrukturës dhe Energjisë dhe Autoritetit Rrugor Shqiptar u ndalohet të ndryshojnë destinacionin e përdorimit të sipërfaqes së pronës, të përcaktuar në pikën 1, të këtij vendimi, ta tjetërsojnë ose t’ua japin atë në përdorim të tretëve.

4. Ngarkohen Ministria e Mbrojtjes, Ministria e Infrastrukturës dhe Energjisë, Autoriteti Rrugor Shqiptar dhe Agjencia Shtetërore e Kadastrës për zbatimin e këtij vendimi.

Ky vendim hyn në fuqi menjëherë dhe botohet në Fletoren Zyrtare.
ZËVENDËSKRYEMINISTËR

Albana Koçiu

